runetrust/blame-folketinget-dk huggingface dataset:
Peter Kofod (DF), 2023-05-02:
Det er jo dejligt, at vi kan være så enige om, at det her er et godt lovforslag.
Det udmønter nogle gode idéer, der gerne skulle gøre arbejdsmarkedet mere attraktivt for flere seniorer.
Og noget af det, vi spekulerer meget over i Dansk Folkeparti, er, hvordan vi kommer videre fra det her og i virkeligheden tager et skridt mere.
Det har vi også præsenteret nogle tanker om i Berlingske for nylig med vores udspil til, hvordan vi kan holde flere seniorer på vores arbejdsmarked og holde dem som en aktiv del af det arbejdende fællesskab.
Jeg spekulerede bare på, da jeg hørte ministerens tale, om man i regeringen gør sig nogle tanker om det.
Det gør man sikkert, men gør man sig nogle nye tanker, som man kunne tænke sig at offentliggøre fra Folketingets talerstol, om, at nu er vi forhåbentlig kommet videre og skal et spadestik dybere på den her vej?
Stinus Lindgreen (RV), 2023-05-02:
Nu behøver vi måske ikke at gå ind i hele den debat.
Det gør jeg gerne, men jeg er ikke sikker på, at løsningen er at skære eksisterende uddannelser ned med 1 år.
Der kan ganske givet udvikles nye uddannelser, som er målrettet til at være 1 år kortere.
Men den anden del af problemet her er, at vi har eksisterende uddannelser, som afviser kvalificerede ansøgere.
Vi har IT-Universitetet her i København, vi har Datalogisk Institut her i København, der afviser ansøgere hvert år.
Det harmonerer vel dårligt med, at vi står og mangler specialister.
Hvad tænker ordføreren om den del?
Malte Larsen (S), 2023-05-02:
Det er jo i hvert fald vigtigt, at vi sørger for, at vores uddannelsessystem kan opfylde de krav, som arbejdsmarkedet på den anden side stiller.
Og at nogle af uddannelserne, også på it-området, kan effektiviseres og gøres bedre ved måske ikke at have den længde, de har i dag, er jeg ganske overbevist om er en del af svaret – altså at vi faktisk får uddannet flere it-ingeniører, som arbejder præcis på det felt, som de så også kan komme til i fremtiden.
Stinus Lindgreen (RV), 2023-05-02:
Tak for det, og tak for ordførertalen.
Jeg er meget enig med hr. Peter Kofod: Når man snakker digitalisering, er det analoge alternativ utrolig vigtigt at have fokus på.
Jeg kender ingen inden for den digitale verden – altså datalogi og andre it-uddannelser – som ikke har meget stærkt fokus på det analoge, ofte mere end folk, der ikke er uddannet inden for it.
Vi har brug for specialiseret viden i Danmark.
Så jeg kunne godt tænke mig at spørge, hvad ordføreren så tænker, når vi kigger på f.eks. IT-Universitetet, som må afvise op mod halvdelen af deres kvalificerede ansøgere, eller Datalogisk Institut på Københavns Universitet, der må afvise ansøgere, når vi står og mangler eksperter.
Vi har lukket for adgangen for internationale studerende, som gerne vil læse i Danmark, og som kan bidrage.
Nu diskuterer vi, om vi skal skære 1 år af vores videregående uddannelser.
Hvordan harmonerer den debat med behovet for højtkvalificeret ekspertviden på det her område?
Malte Larsen (S), 2023-05-02:
Det er i hvert fald et område, som vi fra Socialdemokratiets side konstant sætter fokus på.
Men jeg hæfter mig ved, at overskriften her er »Danmarks Digitale Vækst« på erhvervsområdet og ikke den anden del af det.
Selvfølgelig har vi fuldt fokus på, at vi, som jeg siger, ikke efterlader nogen på perronen i den digitale omstilling.
Peter Kofod (DF), 2023-05-02:
Jeg opfatter det heller ikke som en central del af den her redegørelse, og det er jo det, jeg synes er problemet med redegørelsen.
Meget af det, der står i redegørelsen, er sådan set rigtig fint, og det er jeg ret enig i.
Men jeg synes, der mangler et fokus på det her område.
Er ordføreren ikke enig i det?
Malte Larsen (S), 2023-05-02:
Jeg opfatter det ikke som en central del af den her redegørelse, men jo noget, vi for nylig bl.a. har håndteret ved at give endnu flere borgere rettigheder til ikke at være koblet op på digital offentlig selvbetjening, når man i forvejen var fritaget for digital post.
Peter Kofod (DF), 2023-05-02:
Tak for det.
Jeg synes, det var en rigtig god tale, men jeg manglede fokus på en enkelt ting, som jeg ellers føler vi ofte i Dansk Folkeparti deler fokus med Socialdemokratiet på, og det handler om de ældre eller dem, der ikke er digitalt indfødte.
Og jeg vil bare sige, at når jeg kigger mig om her i Folketingssalen, synes jeg, at det, at der skulle så mange folketingsbetjente til at hjælpe et par folketingsmedlemmer med at logge ind og ud af vores eget talesystem her, jo et eller andet sted bekræfter min pointe om, at der selvfølgelig skal tages nogle særlige hensyn til ældre medborgere, men måske også til socialt udsatte, som måske har det lidt vanskeligt med den her form for teknologi.
Jeg vil gerne have, at ordføreren reflekterer over det.
Malte Larsen (S), 2023-05-02:
Jeg vil takke for ordet.
Det er glædeligt, at vi får lejlighed til at diskutere det her vigtige emne i salen.
Det er også første gang, at vi har en politisk debat om redegørelsen.
Det vidner om vigtigheden og aktualiteten.
I Socialdemokratiet mener vi, at digitalisering gør Danmark rigere.
Det er heldigvis også det, redegørelsen har fokus på.
Danmark er et foregangsland digitalt set, og det skal vi blive ved med at være.
Redegørelsen om Danmarks digitale vækst giver en status på den erhvervsrettede digitalisering i Danmark i 2023.
Digitalisering er afgørende for vores virksomheder, og området indeholder store muligheder.
Forandringerne skaber nye muligheder for danske virksomheder, men de stiller også nye krav om ordentlige vilkår og løbende regulering.
Danmark skal fortsat være et stærkt og rigt samfund, og det kræver gode vækstvilkår for erhvervslivet med flere og gode arbejdspladser.
Hertil bidrager digitaliseringen med vækst, muligheder og en forbedret hverdag.
For virksomheder og forbrugere er den digitale infrastruktur med adgang til hurtige internetforbindelser afgørende, ligesom det for virksomheder er nødvendigt med adgang til medarbejdere med de rette it-kompetencer.
Samtidig er det vigtigt for den fortsatte digitale vækst, at de digitale løsninger er sikre for både virksomheder og forbrugere.
Danmark har i EU-sammenhæng en god dækning med højhastighedsbredbånd.
98 pct. af alle boliger og virksomheder havde i 2022 adgang til det, som på EU-plan er defineret som højhastighedsbredbånd.
Der er dog stadig områder med ringere dækning, hvilket vi selvfølgelig arbejder på at håndtere.
Digitalisering er i høj grad også et område, der er på dagsordenen i EU, og EU's digitaliseringsdagsorden har stor betydning for Danmark.
Sammen med sikkerhedspolitikken og den grønne omstilling er den digitale omstilling en topprioritet for Europa-Kommissionen.
I EU er der derfor vedtaget en række større tiltag på det digitale område.
Herunder kan nævnes Digital Services Act og Digital Markets Act, der bl.a. regulerer techgiganter.
Arbejdet med kunstig intelligens er ligeledes noget, EU beskæftiger sig med.
De grænseoverskridende problemer, der kan være med denne slags banebrydende teknologi, håndteres bedst på tværs af landegrænser.
Der er behov for at styrke den digitale sikkerhed.
Det har denne redegørelse også retmæssigt fokus på.
Det går ikke, at små og mellemstore virksomheder oplever hacking og lignende.
Behovet for sikkerhed digitalt set varierer naturligvis fra virksomhed til virksomhed og fra branche til branche, men det er vigtigt, at vi holder fokus på, hvordan den digitale sikkerhed forbedres.
I Socialdemokratiet bakker vi op om, at Danmark fortsat skal være i den digitale top.
Vi skal gå forrest, uddanne borgere til selvstændigt at bruge digitale løsninger og hjælpe dem, der ikke kan.
Vi skal give virksomheder gode vilkår for at drive deres virksomheder bedst muligt og have fokus på digitale løsninger, hvor det giver mening, og så skal sikkerheden og lovgivningen digitalt følge med udviklingen på området.
Derfor er jeg glad for, at vi diskuterer den her redegørelse i dag.
Ane Halsboe-Jørgensen (S), 2023-05-02:
Det vil jeg godt endnu en gang kvittere for, og jeg vil også understrege, at det jo både handler om de økonomiske incitamenter, vi skaber, men også handler om at have et arbejdsmarked, der ser potentialet her.
Jeg synes, det er smerteligt, når jeg hører nogle af de der fortællinger om folk sidst i arbejdslivet, der mister fodfæste, mister arbejdet, og som ikke kan komme indenfor igen, til trods for at vi samtidig har arbejdsgivere, der står og råber på arbejdskraft.
Der er noget der, hvor vi også er nødt til at se potentialerne i meget højere grad, end vi gør det i dag.
Så jeg tror helt sikkert, at det her er noget, vi kommer til at tale videre om.
Peter Kofod (DF), 2023-05-02:
Tak for det.
Og tak for kvitteringen.
Men jeg synes også, at der er meget at være opmærksom på her.
Altså, hvis Danmark er lige så god til at få seniorer i job, som man er det i Norge, mener jeg det var, så ville det svare til 50.000-60.000 ekstra mennesker på det danske arbejdsmarked.
Det er jo rigtig, rigtig mange, særlig fordi vi jo mangler arbejdskraften.
Så jeg synes jo, at det er et meget vigtigt projekt for regeringen at komme i mål med, og det vil vi selvfølgelig gerne gøre alt, hvad vi overhovedet kan, for at hjælpe regeringen med.
For vi mener egentlig, at der både er nogle menneskelige kvaliteter, der vil være et stort plus, hvis vi får bragt dem i anvendelse, men at der også vil være noget samfundsøkonomisk, som vil være rigtig godt for os alle sammen.
Ane Halsboe-Jørgensen (S), 2023-05-02:
Først og fremmest vil jeg komme med en kvittering både for ordførerens ordførertale, men også for Dansk Folkepartis engagement i faktisk at få skabt et mere rummeligt arbejdsmarked for vores seniorer og få flere ressourcer fra den her værdifulde gruppe i spil.
Jeg synes, det er godt, og jeg synes, det er vigtigt.
I regeringen deler vi ambitionen og også engagementet i den her sag.
Vi kommer til at tale mere om det i Folketinget, men vi kommer også til at bringe potentialet her og jo også den krog, der er, at vi mangler hænder, at vi mangler arbejdskraft i Danmark, ind i den permanente trepartsinstitution, vi har rakt hånden ud til i den forløbne uge.
Så tak for engagementet fra Dansk Folkepartis side, og tak til hr. Peter Kofod for ordførertalen.
Pernille Rosenkrantz-Theil (S), 2023-05-02:
Jeg er helt enig både i, at det er en investering, og at vi sjældent tæller de kæmpe besparelser med, der er, hvis man får lov til at ændre livsbane tidligt.
Alle de ting er jeg enig i.
Jeg tror nu altså også, at vi alle sammen har en interesse i, at pengene passer, og det kan det godt være lidt svært at sjusse sig frem til.
Så når alle de her ting er sagt, overrasker det mig ikke, at det er nemmere at ramme et præcist tal, når vi taler klassekvotient på folkeskoleområdet, end det er på handicapområdet, hvor der ikke er nogen data.
Jeg kan jo så undre mig lidt over, at området i så mange år har været præget af så lidt systematik.
Jeg synes jo faktisk, at man har fortjent, at man har samme systematik og samme vidensniveau, når vi taler om borgere med handicap, som man har bygget op hen over mange, mange år på eksempelvis skoleområdet.
Så på den måde fletter problemstillingerne sig ind i hinanden, men jeg er meget enig i den problemstilling, at på socialområdet, herunder på handicapområdet, er der simpelt hen nogle udfordringer med, at vidensniveauet har en karakter, der gør, at det er utrolig svært at løfte, hvad det ene koster, og hvad det andet koster, og hvad der spares på det ene, og hvad spares der på det andet.
Stinus Lindgreen (RV), 2023-05-02:
Tak for det, og tak for en rigtig god tale med mange gode pointer.
Nu har jeg jo kun mulighed for to kommentarer, så jeg må prøve at begrænse mig lidt.
Men ordføreren nævnte bl.a., hvordan man kunne bruge digitale løsninger inden for sundhed og hjælp til udsatte borgere, hvilket jo er noget, der er blevet diskuteret i Sundhedsministeriet igennem flere år – i hvert fald de år, jeg har været herinde – og der er rigtig meget potentiale der.
Men der skal man så også huske, som ordføreren var inde på til sidst i sin tale, de digitalt udsatte.
Vi har i forvejen problemer med ulighed i sundhed i Danmark.
Så hvordan vil ordføreren sørge for, at vi ikke kommer med noget, der faktisk øger uligheden i sundhed ved at indføre et tilbud, som vi her nok skal kunne tage imod, mens dem, der virkelig har behovet, måske vil have sværere ved det?
Alexander Ryle (LA), 2023-05-02:
Det skal jo ikke være en spareøvelse; det er ikke meningen, at vi skal spare penge på at lave digitale løsninger, så borgerne skal tale med en computer i stedet for en medarbejder i plejesektoren.
Men de borgere, som har lyst til det, fordi det giver dem en større fleksibilitet eller på anden måde en bedre oplevelse af den velfærd, de modtager, skal have lov til det, og de hænder, der så frigøres, kan jo så gå til at hjælpe andre, som ikke ønsker at være en del af den digitalisering.
Pernille Rosenkrantz-Theil (S), 2023-05-02:
Jeg var simpelt hen ikke opmærksom på, at mikrofonerne var tændt.
Jeg tror, det var hen over årene.
Men det er fuldstændig rigtigt, at der var vildt meget bureaukrati, så vi var lige ved at slagte det, inden det overhovedet var kommet i gang, og jeg nåede at tænke: Det er præcis lige så idiotisk som det, jeg først havde tænkt, så jeg synes egentlig, jeg fik ret.
Og så viste det sig så at komme op at flyve alligevel, ikke?
Sådan kan det jo gå.
Vi skal lige have boret ud, hvad der ligger i det der med at arbejde med det som en del af beskæftigelsesindsatsen, ikke?
For det, vi jo skal have med, der er så ufattelig vigtigt omkring det her, er, at det ikke er et krav for at kunne få udbetalt sin ydelse.
Det er ikke et krav for at kunne få udbetalt sin ydelse.
Den del er jo sindssygt vigtig.
Det vil sige, at hvis det, der menes med det der, er, at der er nogen, der begynder at true med, at hvis man så ikke arbejder et antal timer på sit sociale frikort, mister man sin ydelse, så har vi et problem.
hvis det, der menes med det, er, at man eksempelvis laver en helhedsorienteret indsats – nogle steder gør man det jo på tværs af familie og Social og Arbejdsmarked – er det, der bliver sagt, jo helt fredsommeligt.
Derfor tror jeg, vi skal lidt tættere på, hvad det er, det drejer sig om.
Men jeg tror, vi her i Folketingssalen altid har været enige om, hvad der var meningen med det sociale frikort.
Torsten Gejl (ALT), 2023-05-02:
Tak for talen.
Det får ministeren rig lejlighed til at svare på.
I hvert fald var vi lidt lamslået over, hvor mange administrative udgifter der var, men jeg er også glad for, at vi slap igennem den forskrækkelse.
Det, der står her, er: Ankestyrelsens tidligere evaluering af socialt frikort viser, at der er tilfælde, hvor kommunerne har arbejdet med det sociale frikort som en del af deres beskæftigelsesindsats.
Ministeriet har ikke viden om, hvor udbredt denne praksis er.
Det var bare det, jeg refererede til – jeg skal nok sende det videre til ministeren – og det synes jeg vi skal bore ud, for den brug håber jeg er begrænset; det er ikke det, det her er tænkt som.
Kim Edberg Andersen (NB), 2023-05-02:
Som den eneste ordfører, der teknisk set ikke er bundet på hænder og fødder til at sige ja i dag, vil jeg alligevel sige, at Nye Borgerlige støtter ordningen.
Det her var ikke en af tornene i SSA'en for os; det var et af de elementer, vi godt kunne se idéen i.
At vi hæver beløbsgrænsen, giver rigtig god mening, men vi skal også passe på, at det ikke på et eller andet tidspunkt kan begynde og blive noget, man kan tænke i i stedet for bruge det efter den meget gode intention, som er, at man kommer fra et meget, meget svært liv på gaden og bruger det her muligvis som en indgang til at blive selvforsørgende på sigt.
Beløbet på de 40.000 kr. skræmmer mig ikke; det ville det nok gøre, hvis det blev væsentlig højere end det her på et tidspunkt.
Det her er ment som en hjælp til de mennesker, som er så skæve eksistenser, at det er måden for dem at komme ind på arbejdsmarkedet på.
Det anerkender vi i Nye Borgerlige, og derfor støtter vi naturligvis forslaget.
Torsten Gejl (ALT), 2023-05-02:
Vi har også været med på hele rejsen i Alternativet og været utrolig glade, da det her dukkede op i sin tid, ikke mindst foranlediget af fru Nanna W. Gotfredsen og den gode Krølle, og vi fik det vedtaget trods ufattelige mængder af administration.
Det blev godt nok en dyr ordning, men nu er det ved lige så stille at være på skinner, og når man nu har brugt så mange penge på administration, ville det også være synd at droppe det igen.
Der er en enkelt ting, som jeg er lidt spørgende over for, og nu ved jeg godt, at man ikke må stå og læse særlig meget op fra sin mobiltelefon her, formand, så jeg vil gøre det meget, meget kort.
Det er sådan, at jeg hørte ude i byen – hvis jeg må sige det på den måde uden at nævne fra hvem – at det her frikort også bliver brugt som beskæftigelsesindsats i kommunerne, at kommunerne altså bruger det til at sende folk i småjobs.
Det synes jeg vi skal prøve at finde ud af hvor omfangsrigt er, for det var jo ikke en kommunal beskæftigelsesordning, vi lavede her; formålet var jo, at folk kunne gå direkte ind fra gaden og spørge, om de kunne hjælpe med flaskerne en eftermiddag eller to og så få en skilling for det.
At vi udbygger ordningen, skyldes jo bare, at det er klogt.
Så vi skal lige finde ud af, hvor stor en del af det her, der går til en beskæftigelsesindsats, hvor kommunerne sidder og visiterer folk til det her.
Vi prøver også at undtage den mest udsatte procent fra beskæftigelsesindsatsen, så det kan også godt karambolere med det.
Men derudover støtter Alternativet naturligvis forslaget.
Mette Thiesen (DF), 2023-05-02:
Jeg har snart ikke tal på, hvor mange gange jeg har fået mulighed for – og har gjort det – at stå på den her talerstol og tale om, hvordan vi som samfund skal holde hånden under dem, som har allermest behov for det.
Det er lige præcis det, vi gør nu her i dag med det her lovforslag om det sociale frikort.
Det her med, at mennesker, der er på kanten af livet og på kanten af samfundet, har mulighed for at få en succesoplevelse ved at kunne tjene sine egne penge og i hvert fald komme et stykke ad vejen i forhold til at kunne klare sig selv og stå på egne ben, giver en følelse, der ikke kan købes for penge.
Derfor bakker vi i Dansk Folkeparti selvfølgelig også varmhjertet op om det her lovforslag, og jeg tror, at Liberal Alliance er lige så begejstret for det, som jeg er, for Katrine Daugaard har bedt mig om at hilse fra Liberal Alliance og sige, at de også støtter det.
Nu er der i hvert fald ingen tvivl om, at der er støtte til det her lovforslag.
Så det er et rigtig, rigtig godt lovforslag.
Vi skal have mere af den slags, hvor vi sammen laver nogle løsninger, som gavner dem, der har allermest behov for det.
Peder Hvelplund (EL), 2023-05-02:
Tak for det, formand.
Det er jo dejligt at kunne behandle et lovforslag, der er så stor opbakning til, her i Folketingssalen.
Og det er der jo i særlig grad, fordi det her handler om at forlænge ordningen med det sociale frikort, som jo netop er noget af det, som bidrager til at kunne give håb og perspektiv for nogle af de mennesker, som lever på kanten af det samfund, vi har skabt.
Der er det at kunne få et socialt frikort netop noget af det, der kan give en tro på, at den tilværelse, man lever nu, måske kan se bedre ud om et halvt år, om 3 år og om 5 år.
Det er noget af det, der er helt afgørende.
Derfor kommer vi selvfølgelig også til at bakke op om det her forslag.
Som tidligere ordførere har nævnt, er det jo en del af aftalen om SSA-reserven.
Vi i Enhedslisten så også gerne, at vi kunne få ordningen permanentgjort.
Jeg synes, det er fornuftigt, at man nu hæver beløbsgrænsen.
Og når man så forhåbentlig på et tidspunkt permanentgør den, vil det også være relevant at se på spørgsmålene om revisitation til ordningen.
Nu forlænger vi den med halvandet år; det er måske meget at sige, at man stadig væk fortsat skal ind og henvises til ordningen.
Det er i hvert fald et af de områder, vi gerne vil se på i det videre arbejde med henblik på også at få permanentgjort ordningen.
I Enhedslisten bakker vi naturligvis op om det her forslag, og som sagt håber vi også på, at det kan føre til, at vi på et tidspunkt kan få permanentgjort ordningen.
Så skulle jeg i øvrigt også hilse fra Radikale Venstre og sige, at de også bakker op om lovforslaget.
Brigitte Klintskov Jerkel (KF), 2023-05-02:
I Det Konservative Folkeparti støtter vi det sociale frikort.
Det er med til at understøtte de mest udsatte borgeres muligheder for at deltage i fællesskabet på en arbejdsplads og bidrage med noget og derigennem opleve øget trivsel og værdi i hverdagen.
Derfor giver det også god mening, at vi forhøjer beløbsgrænsen fra de 20.000 kr. årligt til 40.000 kr. årligt.
Det kan gøre ordningen mere attraktiv for både borgerne og arbejdsgiverne, og især når man tænker på den inflation, vi har i øjeblikket, giver det god mening.
Så vi støtter forslaget, og vi er også selv med i aftalen om SSA-reserven.
Charlotte Munch (DD), 2023-05-02:
Da vores socialordfører, fru Marlene Harpsøe, ikke kan være til stede i salen i dag, vil jeg på vegne af Danmarksdemokraterne fremføre partiets holdning til dette lovforslag.
Et socialt frikort giver mennesker i en meget udsat livssituation mulighed for at arbejde og tjene penge uden at blive trukket i de sociale ydelser.
Der er mennesker, der lever med en socialt udsathed, som både består af psykiske lidelser, misbrug og hjemløshed.
Det er et rigtig hårdt liv, men man må aldrig give op over for mennesker, uanset hvor svært de måtte have det.
I Danmarksdemokraterne mener vi, at det er vigtigt at se på den enkeltes ressourcer frem for begrænsninger.
Et arbejde kan være en del af vejen ud af hjemløshed og vejen ud af den sociale udsathed.
Vi i Danmarksdemokraterne indgik sammen med en række andre partier en aftale om udmøntning af SSA-reserven for 2023-2026.
Her har vi afsat midler til at forlænge og forbedre ordningen med det sociale frikort i 2023 og 2024.
Det lovforslag, som vi her behandler, sikrer, at forsøgsperioden med det sociale frikort forlænges med 1½ år.
Den forlænges fra den 1. juli 2023 til og med den 31. december 2024 i overensstemmelse med aftalen, ligesom beløbsgrænsen for det sociale frikort hæves til 40.000 kr.
Danmarksdemokraterne stemmer for at forlænge ordningen med det sociale frikort, som giver socialt udsatte mulighed for at komme ind på arbejdsmarkedet.
En evaluering fra marts 2022 viser, at 94 af landets kommuner har visiteret borgere til et socialt frikort.
I 89 af kommunerne har det ført til, at borgere er blevet ansat i en virksomhed.
Samtidig ses en stigning i andelen af borgere, der kommer i ordinær beskæftigelse eller uddannelse inden for 1½ år.
Danmarksdemokraterne støtter forslaget, fordi det sociale frikort mindsker barrieren for, at flere udsatte kan komme væk fra et liv på kanten af samfundet og i stedet blive en del af fællesskabet, ligesom vi er med i aftalen, der bl.a. danner baggrund for forslaget.
Og så skulle jeg hilse fra Liberal Alliance og sige, at de også støtter forslaget.
Theresa Berg Andersen (SF), 2023-05-02:
Tak for ordet.
Krølle er nævnt mange gange, og uden at jeg overhovedet har kendt Krølle eller set Krølle, understøttes vi jo i, at det her er en ganske fornuftig beslutning.
I SF støtter vi det her lovforslag om at forlænge forsøgsordningen for det sociale frikort med halvandet år.
Vi støtter op om, at man hæver beløbsgrænsen fra 20.000 til 40.000 kr., og vi håber, at ministeren herefter vil finde en varig finansiering – for det her er hamrende vigtigt – så vi sammen kan give de mennesker, der netop lever i en udsat position, mulighed for at blive en del af arbejdsmarkedet på netop de fleksible vilkår, som passer til det enkelte menneske.
Det stemmer SF for, for det her er sund fornuft.
Tak for ordet.